Document ID: 32005D0489

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Ιουλίου 2005
για τη χορήγηση παρεκκλίσεων σε ορισμένα κράτη μέλη όσον αφορά την πρώτη διαβίβαση τριμηνιαίων στοιχείων σύμφωνα με τον κανονισμό (ΕΚ) αριθ. 1222/2004 του Συμβουλίου
[κοινοποιηθείσα υπό τον αριθμό Ε(2005) 1874]
(Τα κείμενα στην τσεχική, δανική, ελληνική, γαλλική, πολωνική, πορτογαλική και σλοβενική γλώσσα είναι τα μόνα αυθεντικά)
(2005/489/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1222/2004 του Συμβουλίου, της 28ης Ιουνίου 2004, για την κατάρτιση και διαβίβαση στοιχείων για το τριμηνιαίο δημόσιο χρέος (1), και ιδίως το άρθρο 2 παράγραφος 3,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1222/2004 προβλέπει την κατάρτιση και διαβίβαση στοιχείων για το τριμηνιαίο δημόσιο χρέος και, με εξαίρεση τη διαφορετική περίοδο αναφοράς, χρησιμοποιεί για το δημόσιο χρέος τον ίδιο ορισμό με εκείνον που παρέχεται στον κανονισμό (ΕΚ) αριθ. 3605/93 του Συμβουλίου, της 22ας Νοεμβρίου 1993, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας (2).
(2)
Το άρθρο 2 παράγραφος 3 του κανονισμού (ΕΚ) αριθ. 1222/2004 ορίζει ότι η Επιτροπή δύναται να χορηγήσει παρέκκλιση, μη υπερβαίνουσα το ένα έτος, σχετικά με την πρώτη διαβίβαση των τριμηνιαίων στοιχείων, εφόσον τα εθνικά στατιστικά συστήματα χρειάζονται σημαντικές αλλαγές.
(3)
Οι αρχές της Τσεχικής Δημοκρατίας, της Δανίας, της Ελλάδας, της Γαλλίας, της Πολωνίας, της Πορτογαλίας και της Σλοβενίας ζήτησαν τη χορήγηση τέτοιων παρεκκλίσεων.
(4)
Σύμφωνα με τις πληροφορίες που έλαβε η Επιτροπή (Eurostat), οι αιτήσεις των εν λόγω κρατών μελών οφείλονται στο γεγονός ότι πρέπει να κάνουν σημαντικές αλλαγές στα στατιστικά τους συστήματα, οι οποίες δε μπορούν να εφαρμοστούν πριν από τις 31 Δεκεμβρίου 2004.
(5)
Κατά συνέπεια, οι παρεκκλίσεις που ζητήθηκαν πρέπει να χορηγηθούν,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στα κράτη μέλη που απαριθμούνται στο άρθρο 2 της παρούσας απόφασης χορηγούνται παρεκκλίσεις από την προθεσμία που ορίζει ο κανονισμός (ΕΚ) αριθ. 1222/2004 όσον αφορά την πρώτη διαβίβαση στοιχείων για το τριμηνιαίο δημόσιο χρέος.
Η προθεσμία που ισχύει για τα εν λόγω κράτη μέλη είναι η 31η Δεκεμβρίου 2005.
Άρθρο 2
Η παρούσα απόφαση απευθύνεται στην Τσεχική Δημοκρατία, στο Βασίλειο της Δανίας, στην Ελληνική Δημοκρατία, στη Γαλλική Δημοκρατία, στη Δημοκρατία της Πολωνίας, στην Πορτογαλική Δημοκρατία και στη Δημοκρατία της Σλοβενίας.
Βρυξέλλες, 6 Ιουλίου 2005.

Labels: 2
19
10
12
18
15